DA Den Europæiske Unions Tidende CE 84/600

(2004/C 84 E/0675)

SKRIFTLIG FORESPØRGSEL E-0483/04

af Daniel Varela Suanzes-Carpegna (PPE-DE) til Kommissionen

(23. februar 2004)

Om: Udvikling af landdistrikter: unge landmænd

Den netop vedtagne reform af den fælles landbrugspolitik forbedrer bestemte dele af støtten til unge landmænd (primært etablering og investeringer).

På trods af at gennemsnitsalderen i landbrugsbefolkningen er hurtigt stigende, og at landbruget herved risikerer at blive reduceret til en perifer økonomisk aktivitet, giver politikken for udviklingen af landdistrikter fortsat ikke de unge landmænd særlige fordele. Den nye reform af den fælles landbrugspolitik løser stadig ikke de vanskeligheder, de unge landmænd må overvinde for at få en bedrift op at stå, og dette er den virkelige hindring for den europæiske landbrugsmodels fortsatte beståen.

Har Europa-Kommissionen på noget tidspunkt overvejet at tage problemet op i forbindelse med den forestående reform af strukturfondene?

Svar afgivet på Kommissionens vegne af Franz Fischler

(30. marts 2004)

Der er i høj grad taget hensyn til problemerne for unge landmænd i europæisk landbrug i reformen af den fælles landbrugspolitik, som blev vedtaget i juni 2003. De ændringer, som det ærede medlem omtaler i sin skriftlige forespørgsel (højere støtte til etablering og investering), er blevet indført ved en ændring af forordningen om udvikling af landdistrikterne (1), som blev godkendt ved denne reform.

Ved Rådets forordning (EF) nr. 1783/03 (2) er der indsat tre nye bestemmelser i den nye forordning om udvikling af landdistrikterne, som vil forbedre behandlingen af unge landmænd: en forhøjelse på 5 % af den offentlige støtte til investeringer i landbrugsbedrifter: den tidligere sats for offentlig støtte til unge landmænds bedrifter var på 45 % — og 55 % i ugunstigt stillede områder; nu bliver den på 50 % — og 60 % i ugunstigt stillede områder; højere støtte til etablering af unge landmænd: hidtil har den andraget 25 000 EUR. og med den nye forordning kan etableringspræmien nu andrage op til 30 000 EUR til unge landmænd, der i forbindelse med deres etablering benytter sig af bedriftsrådgivning i en periode på tre år efter etableringen, og endelig er der blevet indsat en ny betragtning i forordningen, hvori det er anført, at da »unge landbrugere er en afgørende faktor i landdistrikternes udvikling, bør støtte til denne kategori af landbrugere prioriteres«.

Medlemsstaterne kan nu benytte sig af denne reform til at tilpasse deres programmer for landdistriktsudvikling efter de nye bestemmelser i forordningen.

Efter forelæggelsen af meddelelsen om de nye finansielle overslag 2007-2013 (3) og den tredje samhørig-hedsrapport arbejder Kommissionen nu på udarbejdelsen af den fremtidige nye forordning om udvikling af landdistrikterne, som vil blive forelagt inden sommerferien 2004. Ved udarbejdelsen af det nye forordningsudkast vil Kommissionen overveje, hvordan den nye politik for udviklingen af landdistrikterne specifikt kan tilgodese unge landmænds behov.

(1) Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.

(2) Rådets forordning (EF) nr. 1783/2003 af 29. september 2003 om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL), EFT L 270 af 21.10.2003.

(3) KOM(2004) 101 endelig udg.